ทีดีอาร์ไอคาดไทยพ้นกับดักรายได้ปานกลางในอีก 20 ปี
ทีดีอาร์ไอเผยผลการศึกษาชี้ไทยจะสามารถข้ามกับดักรายได้ปานกลางได้ในปีอีก 20 ปีข้างหน้า แต่จะเป็นประเทศที่แก่ก่อนรวย
25 พ.ค. 2559

ทีดีอาร์ไอเผยผลการศึกษาชี้ไทยจะสามารถข้ามกับดักรายได้ปานกลางได้ในปีอีก 20 ปีข้างหน้า แต่จะเป็นประเทศที่แก่ก่อนรวย
น.ส.กิริฏา เภาพิจิตร ผู้อำนวยการวิจัย ด้านการวิจัยและคำปรึกษาระหว่างประเทศ สถาบันวิจัยเพื่อการพัฒนาประเทศไทย (ทีดีอาร์ไอ) กล่าวในงานเสวนาเรื่อง "New Normal ของอนาคตเศรษฐกิจไทย" ในงานสัมมนาวิชาการ "New Normal" หรือ "No Normal" กระแสไทยในกระแสโลก ในวาระ 6 ทศวรรษแห่งทุนมหิดล ที่มหาวิทยาลัยธรรมศาสตร์ ว่า หากประเทศไทยยังไม่มีการปรับตัวรับการเปลี่ยนแปลงของกระแสโลก ยังเติบโตแบบเดิมที่เคยเป็นมา อาจแก้ไขปัญหาเป็นจุดๆไปเรื่อยๆ จะโตเฉลี่ยปีละ 3.5% อย่างในปัจจุบัน ซึ่งจากข้อมูลการศึกษาของทีดีอาร์ไอจะพบว่าเศรษฐกิจไทยจะพ้นกับดักรายได้ปานกลาง (Middle Income Trap) หรือก้าวข้ามจากประเทศที่มีรายได้ปานกลางไปเป็นประเทศที่มีรายได้สูงได้ประมาณปี 2579 หรืออีก 20 ปีข้างหน้า แต่จะเป็นประเทศที่คนจะแก่ก่อนรวย
นายพิพัฒน์ เหลืองนฤมิตชัย ผู้ช่วยกรรมการผู้จัดการ บริษัทหลักทรัพย์ ภัทร กล่าวว่า จากบริบทของโลกที่เปลี่ยนแปลงไป ไม่ว่าเศรษฐกิจโลกโตช้าลง แนวโน้มการค้าโลกไม่โตอย่างเคย ประชากรโลกเปลี่ยนไปเป็นคนสูงวัย คือ มีอายุเฉลี่ยมากกว่า 65 ปีเพิ่มขึ้นครั้งแรกในประศาสตร์โลก เศรษฐกิจไทยจำเป็นอย่างยิ่งที่จะต้องปรับตัว เพราะการที่เป็นสังคมสูงอายุ จากทรัพยากรที่น้อยอยู่แล้ว คนทำงานยังน้อย ประสิทธิภาพการผลิตก็ลด จึงอาจจะเห็นการเปลี่ยนในบริบทใหม่ไปเรื่อยๆ และเศรษฐกิจจะโตลดลงเรื่อยๆ รายได้คนจะน้อยลง ถ้ายังเดินในรูปแบบเดิมที่เคยเป็นมา
ด้านนายประกิจ ณรงค์ตะณุพล กรรมการผู้จัดการ บริษัทไทยรุ่งเรืองอุตสาหกรรมพลาสติก กล่าวว่า  สิ่งสำคัญของการรับมือกับNew Normal คือ เราต้องเข้าใจว่าการเปลี่ยนแปลงมันเกิดขึ้นได้ แต่เราต้องสังเกตและรับมือกับสิ่งที่เกิดขึ้นให้ได้ เพื่อให้อยู่กับมันได้อย่างมีตวามสุข ไม่ว่าเศรษฐกิจจะโตสูงหรือไม่ ด้วยการใช้ข้อมูล นวัตกรรม การรวมกลุ่ม อย่างเออีซี หรืออื่นๆ รวมทั้งข้าใจตัวเองให้ดี เพื่อเติบโตได้อย่างเหมาะสม ซึ่งแน่นอนนโยบายภาครัฐก็ต้องสนับสนุน เช่น รัฐสวัสดิการ ที่จะรองรับสังคมผู้สูงอายุ เป็นต้น